Suicide by cop er det fænomen hvor en person har en truende adfærd, der udgør en trussel imod andres sikkerhed, og som er motiveret af vedkommendes ønske om at dø, og hvor formålet med adfærden er at få politiet til at skyde sig. I Danmark har der været to registrerede tilfælde af 'suicide by cop'. Første gang var den 27. januar 2011 i Albertslund. Under et gidseldrama i Nordea på Bytorvet 2 truede en 41-årig mand med at dræbe en 60-årig bankassistent med kniv. Retten i Glostrup slog fast, at gidseltagningen skete i forsøget på at begå selvmord ved at politiet skulle skyde ham. Seneste tilfælde var den 24. juni 2015 på Hvidovrevej i Hvidovre, hvor en 41-årig mand i håbet om at to politifolk fra Københavns Vestegns politi ville skyde og dræbe ham i selvforsvar, affyrede ni skud i retning mod betjentene. De besvarede ilden, men sigtede kun efter hans ben - og hver betjent ramte den 41-årige med et skud i hvert lår. Derefter kunne de lægge desperadoen i håndjern.